ብፁዕነታቸው ዕለቱን አስመልክቶ ሲያስረዱ “ሲኖዶስ ማለት የኤጲስ ቆጶሳት፣ የጳጳሳት ጉባኤ ነው፤ የቅዱስ ሲኖዶስ ሥራ የቤተ ክርስቲያንን ህልውና መጠበቅ” እንደ ኾነ ገልጸዋል፡፡ የዘላለም ሕይወት፣ ድኅነት የሚገኝባትን የቀናችውን ሃይማኖት የመጠበቅ ሓላፊነት ከእግዚአብሔር የተሰጠው ቅዱስ ሲኖዶስ ከሌላው ተለይቶ ቅዱስ የሚባለው ከእግዚአብሔር በተቀበለው አደራ ሃይማኖት የሚጸናበትን፣ የሰው ልጆች ሕይወት ወደ እግዚአብሔር የሚቀናበትን፣ ወንጌለ መንግሥተ ሰማያት የሚሰፋበትን ሥራ በጥንቃቄ መፈጸም ስለሚገባው መኾኑን አስረድተዋል፡፡ በተፃራሪው ስለ ሃይማኖት መጠበቅና ስለ ምእመናን ሕይወት መጽናት የማይነጋገር ሲኖዶስ ከተራ የመንደር ስብሰባ ተለይቶ እንደማይታይ ብፁዕነታቸው አሳስበዋል - “ቅዱስ ሲኖዶስ በተሰበሰበ ቁጥር አጀንዳ ቀርጾ፣ ርእስ አድርጎ የሚነጋገረው የሃይማኖት ነገር፣ የምእመናን ሕይወት ያለበት ጉዳይ በመኾኑ ያስጨንቀዋል፡፡ ይህን ችላ ካለ ግን ቅዱስ አይደለም፡፡”